Europos Parlamento rezoliucija su pastabomis, sudarančiomis neatskiriamą sprendimo dėl 2004 finansinių metų Europos Sąjungos bendrojo biudžeto įvykdymo patvirtinimo dalį, V skirsnis – Audito Rūmai



Oficialusis leidinys L 340 , 06/12/2006 p. 0037 - 0039



Europos Parlamento rezoliucija su pastabomis, sudarančiomis neatskiriamą sprendimo dėl 2004 finansinių metų Europos Sąjungos bendrojo biudžeto įvykdymo patvirtinimo dalį, V skirsnis – Audito Rūmai EUROPOS PARLAMENTAS, - atsižvelgdamas į Europos Sąjungos 2004 finansinių metų bendrąjį biudžetą [1], - atsižvelgdamas į 2004 finansinių metų Europos Bendrijų galutines metines ataskaitas, III tomas (N6-0027/2005 – C6-0361/2005), - atsižvelgdamas į Audito Rūmų metų pranešimą dėl 2004 finansinių metų kartu su audituotų institucijų atsakymais [2], - atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo bei tvarkingumo patikinimo pareiškimą [3], - atsižvelgdamas į 2006 m. kovo 14 d. Tarybos rekomendaciją (5971/2006 – C6-0092/2006), - atsižvelgdamas į EB sutarties 272 straipsnio 10 dalį, 275 bei 276 straipsnius, - atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [4], ypač į jo 50, 86, 145, 146 ir 147 straipsnius, - atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui [5], - atsižvelgdamas į Darbo tvarkos taisyklių 71 straipsnį ir V priedą, - atsižvelgdamas į Biudžeto kontrolės komiteto pranešimą (A6-0113/2006), 1. atkreipia dėmesį į tai, kad 2004 metais Audito Rūmai (AR) valdė 96925410 EUR dydžio biudžetą ir panaudojo 81,5 % lėšų; 2. primena, jog AR 2004 m. sąskaitų auditą atliko nepriklausoma įmonė KPMG [6], kuri padarė išvadą, kad: "Mūsų nuomone, [...] buhalterinės apskaitos duomenys ir finansinės ataskaitos, atsižvelgiant į finansinį reglamentą, jo įgyvendinimo taisykles, visuotinai priimtus apskaitos principus ir Audito Rūmų vidaus taisykles, teisingai atspindi Audito Rūmų turtą ir finansinę būklę 2004 m. gruodžio 31 d., taip pat šią dieną pasibaigusių finansinių metų ekonominio rezultato bei pajamų ir išlaidų sąskaitas"; 3. susidomėjęs atkreipia dėmesį į AR auditoriaus KPMG pateiktą pažymą [7], kurioje pirmą kartą atkreipiamas dėmesys į: "informaciją, pateiktą finansinių ataskaitų priedo 1 pastaboje, kur sakoma, kad pagal 12 apskaitos taisyklę "Personalo lengvatos", kuri pagal Europos Bendrijų bendrajam biudžetui taikomo finansinio reglamento 133 straipsnį buvo priimta 2004 m. gruodžio 28 d. Komisijos apskaitos pareigūno sprendimu, Audito Rūmai 2004 m. gruodžio 31 d. pirmą kartą įrašė 43689621 EUR dydžio atidėjimą Audito Rūmų narių pensijoms ir ilgalaikę iš valstybių narių gautiną sumą. Atidėjimo suma buvo nustatyta Europos Komisijos atlikto statistinio tyrimo pagrindu"; 4. atkreipia dėmesį į tai, kad AR būstinės Liuksemburge priestatas, pradėtas statyti 2001 m., buvo pradėtas naudoti 2003 m. spalio mėn., t. y. anksčiau nei numatyta data (2004 m. birželio mėn.); atkreipia dėmesį į tai, kad projekto apskaita baigiama rengti, ir išsami ataskaita bus reikiamu laiku pateikta biudžeto valdymo institucijai; 5. taip pat atkreipia dėmesį į KPMG pateiktoje audito ataskaitoje, būtent nebalansiniams įsipareigojimams skirtoje dalyje, nurodytą AR įsipareigojimą įsigyti žemės kitiems priestatams statyti (K3 projektas); atkreipia dėmesį į tai, kad K3 projektu siekiama patenkinti numatomus AR poreikius, kurių kils dėl būsimo Bulgarijos, Rumunijos ir dar vienos valstybės įstojimo, už apytikrę 26450000 EUR sumą (2003 m. balandžio mėn. kainomis) [8]; atkreipia dėmesį į AR norą "labiau paskirstyti su tokiu projektu susijusią riziką siekiant, kad galiausiai tiek daug šios rizikos neprisiimtų Europos mokesčių mokėtojai"; ragina informuoti Parlamentą, kaip šio tikslo bus siekiama, visų pirma nurodant su didesnėmis nei numatyta išlaidomis susijusius finansinius įsipareigojimus; 6. pritaria tam, kad laikotarpis tarp kvietimų pateikti pasiūlymus siekiant paskirti nepriklausomą įmonę, kuri atliktų AR sąskaitų auditą, būtų pastovus, ir reiškia susirūpinimą, kad Liuksemburge ir kitur dominuoja kelios didelės apskaitos įmonės; ragina, kad kvietimų pateikti pasiūlymus procedūra siekiant paskirti nepriklausomą auditorių, būtų skaidri, teisinga ir suprantama Parlamentui; 7. atkreipia dėmesį į tai, jog po 2004 m. įvykusios plėtros, kai AR narių skaičius padidėjo iki 25, AR pertvarkė savo struktūrą ir sudarė keturias audito grupes ir koordinavimo grupę; abejoja, ar 25 narių ir jų kabinetų struktūra yra veiksmingiausia; ragina AR įvertinti galimybę sumažinti narių skaičių iki trečdalio valstybių narių skaičiaus; 8. primena Lordų Rūmų Europos Sąjungos reikalų specialiojo komiteto išreikštą požiūrį (susijusį su derybomis Konvente dėl Europos ateities), kad: "Dabartinę AR struktūrą – 15 vienodą statusą turinčių narių iš kiekvienos valstybės narės, kurie veikia kolegialiai, – reikia keisti, ir po plėtros ši struktūra turės būti pakeista. Rūmus, kuriuose visu etatu dirbtų daugiau kaip 20 vykdomuosius įgaliojimus turinčių narių, būtų sunku valdyti, jie lėtai veiktų ir būtų neveiksmingi. Pasiūlymas sukurti "kolegijų" sistemą (tokia tvarka jau numatyta Nicos sutartyje) tikriausiai yra tik būdas įdarbinti naujus narius nepadidinant veiksmingumo ir neužtikrinant esminių pokyčių, reikalingų minėtai problemai išspręsti"; 9. primena, kad AR Pirmininkas H. Weber, 2005 m. lapkričio 14 d. sakydamas kalbą Strasbūre vykusiame Biudžeto kontrolės komiteto posėdyje, pareiškė, kad AR atlieka savo struktūros ir veiklos būdų vertinimą, po kurio bus atliekama "partnerių peržiūra"; tikisi, kad prieš kitą plėtros etapą bus įmanoma sukurti racionalesnę AR struktūrą; 10. siūlo, atliekant minėtą AR veiklos būdų peržiūrą, atsižvelgti (kaip į vieną iš galimybių) į Jungtinės Karalystės Lordų Rūmų pasiūlymą pakeisti dabartinę struktūrą ir paskirti "itin kvalifikuotą vadovą, kuriam padėtų pajėgus auditorių personalas ir kuris atsiskaitytų ne visu etatu dirbančių ir vykdomųjų įgaliojimų neturinčių kiekvienos valstybės narės atstovų valdybai"; 11. džiaugiasi, kad biudžeto įvykdymo patvirtinimo institucijai buvo perduota metinė veiklos ataskaita kartu su įgalioto leidimus duodančio pareigūno pasirašyta deklaracija; 12. yra dėkingas už tai, kad biudžeto įvykdymo patvirtinimo institucijai buvo perduota metinė vidaus audito ataskaita, tačiau apgailestauja, kad, nepaisant 2005 m. balandžio 12 d. Parlamento rezoliucijos [9] 15 punkte išdėstyto prašymo, šioje vieno puslapio ataskaitoje nebuvo paaiškinta dabartinė kontrolės sistema; 13. tarnybinių automobilių, kuriuos naudoja AR nariai, klausimu primena, kad 2005 m. spalio 27 d. Parlamento rezoliucijoje [10] AR buvo paraginti iki 2005 m. lapkričio 1 d. iš dalies pakeisti 2004 m. birželio 15 d. savo administracinį sprendimą siekiant, kad tarnybiniai automobilių nebūtų naudojami asmeniniais tikslais; 14. ragina AR apsvarstyti galimybę skelbti narių finansinių interesų deklaracijas EAR interneto svetainėje, taip padedant didinti ES institucijų skaidrumą; mano, kad skaidrumas padidėtų, jei būtų daugiau galimybių viešai susipažinti su Tarybos reglamentu (EEB, Euratomas, EAPB) Nr. 2290/77, nustatančiu Audito Rūmų narių tarnybines pajamas [11], galbūt paskelbiant jį AR interneto svetainėje; 15. primena, kad, Europos kovos su sukčiavimu tarnybai (OLAF) atlikus tyrimą, Liuksemburgo Didžiosios Hercogystės teismuose jau ilgą laiką svarstoma buvusio AR nario byla; apgailestauja, kad galutinės atskirų atvejų tyrimo ataskaitos, kurias OLAF perduoda valstybių narių institucijoms, pernelyg dažnai tiesiog kaupiamos ir nesiimama tolesnių veiksmų; mano, kad teisinis vilkinimas nėra priimtinas gavus informacijos, kuri gali sukelti keblumų; atidžiai stebės, kaip Liuksemburgo teisminės institucijos svarstys minėtąją bylą. [1] OL L 53, 2004 2 23. [2] OL C 301, 2005 11 30, p. 1. [3] OL C 301, 2005 11 30, p. 9. [4] OL L 248, 2002 9 16, p. 1. [5] OL L 356, 1977 12 31, p. 1. [6] Nepriklausomo auditoriaus pateikta Audito Rūmų 2004 finansinių metų sąskaitų ataskaita (OL C 299, 2005 11 29, p. 1). [7] Nepriklausomo auditoriaus pateikta Audito Rūmų 2004 finansinių metų sąskaitų ataskaita (OL C 299, 2005 11 29, p. 1. [8] Šaltinis: Audito Rūmų pastatų politika. Apžvalga ir esama padėtis. 2003 m. rugsėjo mėn. [9] OL L 196, 2005 7 27, p. 47. [10] Priimti tekstai, P6_TA(2005)0410. [11] OL L 268, 1977 10 20, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1293/2004 (OL L 243, 2004 7 15, p. 26). --------------------------------------------------